Suvestinė redakcija nuo 2024-01-09

Įsakymas paskelbtas: TAR 2022-08-18, i. k. 2022-17300

lietuvos respublikos krašto apsaugos

ministras

ĮSAKYMAS

DĖL VIENKARTINĖS IŠMOKOS KARO MEDICINOS GYDYTOJAMS, PASIRAŠIUSIEMS PIRMĄJĄ PROFESINĖS KARO TARNYBOS SUTARTĮ,

SKYRIMO, MOKĖJIMO IR GRĄŽINIMO

TVARKOS APRAŠO PATVIRTINIMO

2022 m. rugpjūčio 18 d. Nr. V-626

Vilnius

Vadovaudamasis Lietuvos Respublikos krašto apsaugos sistemos organizavimo ir karo tarnybos įstatymo 64 straipsnio 9 dalimi:

1. T v i r t i n u Vienkartinės išmokos karo medicinos gydytojams, pasirašiusiems pirmąją profesinės karo tarnybos sutartį, skyrimo, mokėjimo ir grąžinimo tvarkos aprašą (pridedama).

2. N u s t a t a u vienkartinės išmokos karo medicinos gydytojams, pasirašiusiems pirmąją profesinės karo tarnybos sutartį ir paskirtiems į karinius vienetus, esančius vietovėse, nutolusiose nuo trijų didžiausių Lietuvos Respublikos miestų daugiau kaip 30 kilometrų, kuriose trūksta gydytojų, dydžius:

2.1. 15,63 pareiginės algos (atlyginimo) bazinio dydžio, nustatyto Lietuvos Respublikos pareiginės algos (atlyginimo) bazinio dydžio nustatymo ir asignavimų darbo užmokesčiui perskaičiavimo įstatyme (toliau – bazinis dydis), – paskirtiems į karinį vienetą, esantį Radviliškio rajono, Šiaulių miesto ar Tauragės rajono savivaldybėje;

Papunkčio pakeitimai:

Nr. V-23, 2024-01-08, paskelbta TAR 2024-01-08, i. k. 2024-00260

2.2. 14,59 bazinio dydžio – paskirtiems į karinį vienetą, esantį Alytaus miesto, Marijampolės, Panevėžio rajono ar Šilalės rajono savivaldybėje;

Papunkčio pakeitimai:

Nr. V-23, 2024-01-08, paskelbta TAR 2024-01-08, i. k. 2024-00260

2.3. 13,55 bazinio dydžio – paskirtiems į karinį vienetą, esantį Jonavos rajono ar Švenčionių rajono savivaldybėje.

Papunkčio pakeitimai:

Nr. V-23, 2024-01-08, paskelbta TAR 2024-01-08, i. k. 2024-00260

Krašto apsaugos ministras	Arvydas Anušauskas

PATVIRTINTA

Lietuvos Respublikos

krašto apsaugos ministro

2022 m. rugpjūčio 18 d.

įsakymu Nr. V-626

VIENKARTINĖS IŠMOKOS KARO MEDICINOS GYDYTOJAMS, PASIRAŠIUSIEMS PIRMĄJĄ PROFESINĖS KARO TARNYBOS SUTARTĮ, SKYRIMO, MOKĖJIMO IR GRĄŽINIMO TVARKOS APRAŠAS

I SKYRIUS

BENDROSIOS NUOSTATOS

1. Vienkartinės išmokos karo medicinos gydytojams, pasirašiusiems pirmąją profesinės karo tarnybos sutartį, skyrimo, mokėjimo ir grąžinimo tvarkos aprašas (toliau – Tvarkos aprašas) nustato vienkartinės išmokos karo medicinos gydytojams, pasirašiusiems pirmąją profesinės karo tarnybos sutartį ir paskirtiems į karinius vienetus, esančius vietovėse, nutolusiose nuo trijų didžiausių Lietuvos Respublikos miestų daugiau kaip 30 kilometrų, kuriose trūksta gydytojų (toliau – išmoka), skyrimo, mokėjimo ir grąžinimo tvarką.

2. Tvarkos apraše vartojamos sąvokos suprantamos taip, kaip jos apibrėžtos Lietuvos Respublikos krašto apsaugos sistemos organizavimo ir karo tarnybos įstatyme (toliau – Įstatymas).

3. Apskaičiuojant skiriamos išmokos dydį, taikomas karo medicinos gydytojo paskyrimo į karinį vienetą metu Lietuvos Respublikos pareiginės algos (atlyginimo) bazinio dydžio nustatymo ir asignavimų darbo užmokesčiui perskaičiavimo įstatyme nustatytas pareiginės algos (atlyginimo) bazinis dydis.

Punkto pakeitimai:

Nr. V-23, 2024-01-08, paskelbta TAR 2024-01-08, i. k. 2024-00260

4. Įgyvendinant Tvarkos aprašą, jame nustatyta tvarka pateiktame prašyme skirti išmoką (pagal Tvarkos aprašo 1 priedą) ir sudarytoje išmokos grąžinimo sutartyje (pagal Tvarkos aprašo 2 priedą) nurodyti asmens duomenys yra tvarkomi nacionalinio saugumo ir gynybos tikslais, siekiant administruoti karių darbo užmokestį ir kitas išmokas, vadovaujantis Įstatymu ir Lietuvos Respublikos asmens duomenų, tvarkomų nusikalstamų veikų prevencijos, tyrimo, atskleidimo ar baudžiamojo persekiojimo už jas, bausmių vykdymo arba nacionalinio saugumo ar gynybos tikslais, teisinės apsaugos įstatymu.

Informacija apie asmens duomenų tvarkymą krašto apsaugos sistemoje pateikiama Asmens duomenų tvarkymo ir duomenų subjektų teisių įgyvendinimo krašto apsaugos sistemoje taisyklėse, patvirtintose Lietuvos Respublikos krašto apsaugos ministro 2015 m. gruodžio 3 d. įsakymu Nr. V-1253 „Dėl Asmens duomenų tvarkymo ir duomenų subjektų teisių įgyvendinimo krašto apsaugos sistemoje taisyklių patvirtinimo“, ir Krašto apsaugos ministerijos interneto svetainėje www.kam.lt. Tvarkos apraše nurodyti dokumentai (ir juose esantys asmens duomenys) saugomi Lietuvos vyriausiojo archyvaro nustatyta tvarka ir terminais.

II SKYRIUS

SPRENDIMO SKIRTI IŠMOKĄ PRIĖMIMAS, ĮFORMINIMAS IR ĮGYVENDINIMAS

5. Karo medicinos gydytojas prašymą skirti išmoką pagal Tvarkos apraše (1 priedas) nustatytą formą (toliau – prašymas) teikia Lietuvos kariuomenės Dr. Jono Basanavičiaus karo medicinos tarnybos (toliau – Karo medicinos tarnyba) vadui, kuris prašymą su rezoliucija perduoda Karo medicinos tarnybos personalą administruojančiam padaliniui (toliau – personalą administruojantis padalinys). Prašymą karo medicinos gydytojas pateikia ne vėliau kaip per 6 mėnesius nuo paskyrimo į karinį vienetą, esantį vietovėje, nurodytoje šiame įsakyme, dienos, o jei nuo paskyrimo nepraėjus 6 mėnesiams karo medicinos gydytojas yra perkeliamas į kitas pareigas arba su juo nutraukiama profesinės karo tarnybos sutartis prieš terminą dėl pripažintų svarbių priežasčių ir nuo kario valios nepriklausančių bei nepašalinamų aplinkybių, – ne vėliau kaip iki perkėlimo į kitas pareigas arba išleidimo į atsargą dienos.

6. Personalą administruojantis padalinys, gavęs prašymą, patikrina, ar jis tinkamai užpildytas, ar karo medicinos gydytojas atitinka Įstatymo 64 straipsnio 9 dalyje nustatytas išmokos skyrimo sąlygas ir yra paskirtas į karinį vienetą, esantį vietovėje, kurioje tarnaujant taikoma krašto apsaugos ministro įsakymu nustatyto dydžio išmoka. Netinkamai užpildytas prašymas ne vėliau kaip per 3 darbo dienas grąžinamas karo medicinos gydytojui patikslinti.

7. Personalą administruojantis padalinys, prašyme nenustatęs trūkumų ir įvertinęs, kad karo medicinos gydytojas atitinka Įstatymo 64 straipsnio 9 dalyje nustatytas sąlygas išmokai gauti, parengia Karo medicinos tarnybos vado įsakymo dėl išmokos skyrimo projektą (toliau – įsakymo projektas), kuriame nurodo išmokos skyrimo pagrindą, karo medicinos gydytojo paskyrimo į karinį vienetą, nurodytą skyrimo į pareigas įsakyme, datą, šiuo įsakymu patvirtintą išmokos dydį ir kitą informaciją, reikalingą išmokai skirti ir išmokėti. Įsakymo projektas turi būti suderintas su Karo medicinos tarnybai priskirtu specialistu biudžetui.

8. Sprendimą skirti išmoką priima Karo medicinos tarnybos vadas arba jo įgaliotas asmuo pasirašydamas įsakymą (toliau – Įsakymas). Sprendimas skirti išmoką priimamas ne vėliau kaip per 20 darbo dienų nuo tinkamai užpildyto prašymo gavimo Karo medicinos tarnyboje dienos.

9. Personalą administruojantis padalinys supažindina karo medicinos gydytoją su Įsakymu ne vėliau kaip per 3 darbo dienas nuo sprendimo skirti išmoką priėmimo dienos.

10. Įsakymą dėl išmokos skyrimo personalą administruojantis padalinys perduoda Lietuvos kariuomenės Finansų ir apskaitos departamentui (toliau – Finansų ir apskaitos departamentas), kuris Įsakymo pagrindu apskaičiuoja išmokamą išmokos sumą ir perveda ją į karo medicinos gydytojo nurodytą asmeninę banko sąskaitą ne vėliau kaip per 30 kalendorinių dienų nuo sprendimo skirti išmoką priėmimo dienos.

11. Išmokos mokamos iš Karo medicinos tarnybai šiam tikslui skirtų valstybės biudžeto asignavimų.

III SKYRIUS

IŠMOKĖTOS IŠMOKOS GRĄŽINIMAS

12. Išmoka grąžinama, jeigu karo medicinos gydytojas ištarnauja kariniame vienete, į kurį buvo paskirtas, mažiau kaip 3 metus, išskyrus Įstatymo 64 straipsnio 9 dalyje numatytus atvejus.

13. Išmoka turi būti grąžinta pagal išmokos grąžinimo sutartį (Tvarkos aprašo 2 priedas) (toliau – Sutartis) visa iš karto, o karo medicinos gydytojui dėl objektyvių priežasčių negalint grąžinti visos išmokos iš karto, – dalimis ne vėliau kaip per 3 metus.

14. Personalą administruojantis padalinys atlieka karo medicinos gydytojo tarnybos eigos stebėseną. Paaiškėjus aplinkybių, dėl kurių karo medicinos gydytojas privalės grąžinti išmoką, personalą administruojantis padalinys apie šių aplinkybių atsiradimą ir prievolę karo medicinos gydytojui grąžinti išmoką informuoja Karo medicinos tarnybos vadą, kuris nedelsiant informaciją apie prievolę grąžinti išmoką pasirašant Sutartį pateikia karo medicinos gydytojui.

15. Ne vėliau kaip per 5 darbo dienas parengiamas Sutarties projektas ir pasirašoma Sutartis, kurios kopija pateikiama Finansų ir apskaitos departamentui.

16. Karo medicinos gydytojui nevykdant Sutarties finansinių įsipareigojimų, Finansų ir apskaitos departamentas apie tai informuoja personalą administruojantį padalinį.

17. Karo medicinos gydytojui nevykdant finansinių įpareigojimų pagal Sutartį, Karo medicinos tarnyba raštu informuoja karo medicinos gydytoją apie sudarytos Sutarties finansinių įsipareigojimų nevykdymą ir nevykdymo pasekmes. Jei karo medicinos gydytojas ir toliau nevykdo pagal Sutartį prisiimtų įsipareigojimų, išmoka išieškoma įstatymų nustatyta tvarka.

__________________

Vienkartinės išmokos karo

medicinos gydytojams,

pasirašiusiems pirmąją

profesinės karo tarnybos

sutartį, skyrimo, mokėjimo ir

grąžinimo tvarkos aprašo

1 priedas

(Prašymo skirti vienkartinę išmoką karo medicinos gydytojams, pasirašiusiems pirmąją profesinės karo tarnybos sutartį, forma)

(karo medicinos gydytojo (-os) karinis laipsnis, vardas ir pavardė)

(pareigų pavadinimas)

(adresatas)

PRAŠYMAS SKIRTI VIENKARTINĘ IŠMOKĄ

(data)

Prašau skirti man vienkartinę išmoką, nes ____________________________ pasirašiau pirmąją

(įrašoma data)

profesinės karo tarnybos sutartį ir nuo ________________________________ esu paskirtas (-a) į

(įrašoma data)

______________________________________________, esantį ___________________________.

(įrašomas karinio vieneto pavadinimas) (įrašomas savivaldybės pavadinimas)

Banko sąskaita
(nurodomas asmeninės banko sąskaitos, į kurią turi būti pervedama išmoka, numeris)

Įsipareigoju, neištarnavęs (-usi) kariniame vienete, į kurį esu paskirtas (-a), 3 metų, išskyrus profesinės karo tarnybos sutarties nutraukimo prieš terminą dėl pripažintų svarbių priežasčių ir nuo mano valios nepriklausančių bei nepašalinamų aplinkybių arba perkėlimo į kitas pareigas atvejus, grąžinti visą man išmokėtą išmoką. Patvirtinu, kad mano pateikti duomenys yra teisingi.

Esu susipažinęs (-usi), kad šiame prašyme pateikiami mano kaip karo medicinos gydytojo (-os) asmens duomenys bus tvarkomi nacionalinio saugumo ir gynybos tikslais, siekiant administruoti karių darbo užmokestį ir kitas išmokas, vadovaujantis Lietuvos Respublikos krašto apsaugos sistemos organizavimo ir karo tarnybos įstatymu ir Lietuvos Respublikos asmens duomenų, tvarkomų nusikalstamų veikų prevencijos, tyrimo, atskleidimo ar baudžiamojo persekiojimo už jas, bausmių vykdymo arba nacionalinio saugumo ar gynybos tikslais, teisinės apsaugos įstatymu. Daugiau informacijos apie asmens duomenų tvarkymą krašto apsaugos sistemoje pateikiama Asmens duomenų tvarkymo ir duomenų subjektų teisių įgyvendinimo krašto apsaugos sistemoje taisyklėse, patvirtintose Lietuvos Respublikos krašto apsaugos ministro 2015 m. gruodžio 3 d. įsakymu Nr. V-1253 „Dėl Asmens duomenų tvarkymo ir duomenų subjektų teisių įgyvendinimo krašto apsaugos sistemoje taisyklių patvirtinimo“, Krašto apsaugos ministerijos interneto svetainėje www.kam.lt ir Vienkartinės išmokos karo medicinos gydytojams, pasirašiusiems pirmąją profesinės karo tarnybos sutartį, skyrimo, mokėjimo ir grąžinimo tvarkos apraše.

(prašymą užpildžiusio karo medicinos gydytojo (-os) karinis laipsnis, vardas, pavardė, parašas)

__________________________

Vienkartinės išmokos karo

medicinos gydytojams,

pasirašiusiems pirmąją

profesinės karo tarnybos

sutartį, skyrimo, mokėjimo ir

grąžinimo tvarkos aprašo

2 priedas

(Karo medicinos gydytojo, pasirašiusio pirmąją profesinės karo tarnybos sutartį, vienkartinės išmokos grąžinimo sutarties formos pavyzdys)

KARO MEDICINOS GYDYTOJO, PASIRAŠIUSIO PIRMĄJĄ PROFESINĖS KARO TARNYBOS SUTARTĮ, VIENKARTINĖS IŠMOKOS GRĄŽINIMO SUTARTIS NR._______

_______________________

(sudarymo data)

_______________________

(sudarymo vieta)

Lietuvos kariuomenės Dr. Jono Basanavičiaus karo medicinos tarnyba, toliau vadinama

Tarnyba, atstovaujama ____________________________________________________________,

(pareigos, karinis laipsnis, vardas ir pavardė)

ir karo medicinos gydytojas (-a) _____________________________________________________,

(pareigos, karinis laipsnis, vardas ir pavardė, asmens kodas)

gyvenantis (-i) _________________________________________________, toliau vadinamas (-a)

(adresas)

Mokėtoju, toliau kiekvienas vadinamas Šalimi, o abu kartu vadinami Šalimis,

sudarė šią sutartį dėl gautos vienkartinės išmokos karo medicinos gydytojams, pasirašiusiems pirmąją profesinės karo tarnybos sutartį (toliau – išmoka), grąžinimo tvarkos ir sąlygų, toliau vadinamą Sutartimi.

1. Sutarties objektas.

Mokėtojas įsipareigoja šios Sutarties terminais ir sąlygomis grąžinti Tarnybai išmoką.

Grąžinamos išmokos dydis yra _______(_________________________________________)

(suma) (suma žodžiais)

eurai (-as, -o, -ų).

2. Išmokos grąžinimo tvarka:

2.1. Mokėtojas įsipareigoja sumokėti visą grąžintiną išmoką Tarnybai tokia tvarka:

– iki __________________ sumokėti ________________;

(data)	(suma eurais)

– iki __________________ sumokėti ________________;

(data)	(suma eurais)

– iki __________________ sumokėti ________________.

(data)	(suma eurais)

2.2. Išmoka grąžinama į Lietuvos kariuomenės sąskaitą Nr. ___________________________

(banko sąskaitos numeris)

__________________________________ banke; banko kodas ____________________________.

(banko pavadinimas)

3. Mokėtojas įsipareigoja:

3.1. laiku atlikti mokėjimą (-us);

3.2. jeigu Sutartyje nustatyta mokėjimo diena yra nedarbo diena, mokėjimą atlikti kitą darbo dieną po jos;

3.3. apie savo gyvenamosios vietos pasikeitimą informuoti Tarnybą per 15 (penkiolika) darbo dienų;

3.4. vykdyti kitus įsipareigojimus pagal Sutartį.

4. Sutarties galiojimas ir nutraukimas pirma laiko:

4.1. Sutartis įsigalioja jos pasirašymo dieną ir galioja iki visiško prievolių pagal Sutartį įvykdymo.

4.2. Tarnyba turi teisę vienašališkai nutraukti Sutartį pirma laiko ir pareikalauti sumokėti visą arba likusią sumokėti išmokos dalį prieš terminą pagal Sutartį, jeigu:

4.2.1. Mokėtojas praleidžia įmokos terminą pagal Sutartį ir nesumoka iki to laiko, kai turėjo mokėti kitą įmoką pagal Sutartį;

4.2.2. sudarant Sutartį arba jai įsigaliojus, Mokėtojas pateikė Tarnybai netikslią informaciją.

4.3. Tarnybai vienašališkai nutraukus Sutartį, Mokėtojas privalo per 30 (trisdešimt) kalendorinių dienų grąžinti visą negrąžintos išmokos sumą.

5. Pranešimai:

5.1. Šalių pranešimai, susiję su Sutartimi, perduodami raštu, išskyrus atvejus, kai tokio pobūdžio informacija ir jos perdavimas nesukuria kitai Šaliai teisinių pasekmių.

5.2. Pranešimas laikomas perduotu, kai:

5.2.1. perduotas pasirašytinai;

5.2.2. praėjus 5 (penkioms) kalendorinėms dienoms po registruoto laiško išsiuntimo kitos Šalies nurodytu adresu.

6. Baigiamosios nuostatos:

6.1. Visi su šia Sutartimi susiję ginčai sprendžiami derybomis. Nesusitarus ginčai sprendžiami Lietuvos Respublikos įstatymų nustatyta tvarka.

6.2. Sutartis sudaroma dviem egzemplioriais lietuvių kalba pasirašant kiekvieną lapą, po vieną egzempliorių kiekvienai Šaliai. Visi egzemplioriai turi vienodą juridinę galią.

Tarnyba	Mokėtojas

___________________________ ___________________________

(pareigos, k. laipsnis, vardas ir pavardė)	(vardas, pavardė, asmens kodas)

___________________________	___________________________

(adresas)	(adresas)

___________________________	___________________________

(parašas)	(parašas)

A. V.

_______________________

Pakeitimai:

1.

Lietuvos Respublikos krašto apsaugos ministerija, Įstatymas

Nr. V-23, 2024-01-08, paskelbta TAR 2024-01-08, i. k. 2024-00260

Dėl Krašto apsaugos ministro 2022 m. rugpjūčio 18 d. įsakymo Nr. V-626 „Dėl Vienkartinės išmokos karo medicinos gydytojams, pasirašiusiems pirmąją profesinės karo tarnybos sutartį, skyrimo, mokėjimo ir grąžinimo tvarkos aprašo patvirtinimo“ pakeitimo